

LĒMUMS

Ādažos, Ādažu novadā

2024. gada 25. jūlijā **Nr.** **292**

**Par elektroauto uzlādes staciju izveidi**

Ādažu novada pašvaldības dome 10.04.2024. iepazinās ar informatīvo ziņojumu par uzlādes staciju izvietošanu novadā, kas tika balstīts uz uzņēmuma SIA “Ignitis Latvia” 22.02.2024. redzējumu par elektroautomobiļu uzlādes staciju izveidi Ādažu novadā un iespējamo sadarbību ar pašvaldību.

Eiropas zaļā kursa viens no enerģētikas pārkārtošanas mērķiem ir samazināt fosilās degvielas izmantošanu un atbalstīt atjaunojamo energoresursu apguvi. Lai veicinātu iedzīvotāju pāreju uz elektroautomobiļu izmantošanu, nepieciešams nodrošināt ērtu infrastruktūru uzlādes funkciju nodrošināšanai, viens no veidiem, kā to veikt, ir sekmēt saimniecisko darbību pašvaldības administratīvajā teritorijā un sniegt tai atbalstu, konkrēti - nodrošinot teritoriju pieejamību uzlādes staciju izveidei.

Ņemot vērā pieaugošo sabiedrības pieprasījumu pēc elektroautomobiļiem, kā arī to, ka par uzlādes staciju izveidi pašvaldībā ir vērsušies arī citi uzņēmumi, var secināt, ka iecerei būs pieprasījums.

Pašvaldības domes Attīstības komiteja 10.04.2024. konceptuāli atbalstīja uzlādes staciju izveidošanu pašvaldības teritorijā 11 zemes vienībās. Minētajām zemes vienībām tika veikta detalizētāka izpēte un uzlādes staciju gala novietojumi tālākai attīstībai ir piemēroti 8 lokācijās:

1. Ziemeļu iela 28, Lilaste (kadastra apz. 80520010022);
2. Stacijas iela 3A, Carnikava (kadastra apz. 80520040636);
3. Laivu iela 2, Carnikava (kadastra apz. 80520040744);
4. “Dangu mežs”, Garciems (kadastra apz. 80520081331), *pie Aizvēju ielas*;
5. Stāvlaukums pie Vanagu ielas un dzelzceļa stacijas “Kalngale” – īpašums bez nosaukuma (kadastra apz. 80520070622);
6. Gaujas iela 7, Ādaži (kadastra apz. 80440070364);
7. “Gaujas parks”, Ādažu pag., (kadastra apz. 80440080208) (blakus Gaujas ielai 33A), pašas uzlādes stacijas iekārtas izvietošanai nepieciešams izmantot Gaujas ielu (kadastra apz. 80440080436)
8. “Gaujas ielas skvēri”, Ādažu pag., īpašuma sastāvā esoša zemes vienība ar kadastra apz. 80440080375 (stāvlaukumā Gaujas upes pusē pretī Gaujas ielai 30), stāvvietu pašam stūrītim un uzlādes stacijas iekārtas izvietošanai nepieciešams izmantot Gaujas ielu (kadastra apz. 80440080436).

Lai izveidotu uzlādes stacijas, nepieciešams veikt nekustamo īpašumu daļu novērtējumu, un paredzamās pakalpojuma izmaksas ir 2 400 *euro* (8 x 300 *euro*).

Pēc novērtējuma saņemšanas nepieciešams organizēt apbūves tiesību izsoles uzlādes staciju izveidošanai, tai skaitā veicot nepieciešamos infrastruktūras uzlabojumus, ar līguma termiņu uz 15 (piecpadsmit) gadiem.

Uzlādes staciju izveide atbilst Attīstības programmas 2021. – 2027. gadam Rīcības plāna vidēja termiņa prioritātēm:

1. “VTP3: Attīstīta, droša un mobila satiksmes infrastruktūra”, rīcības virzienam “3.2: Mobilitātes attīstība”, uzdevumam “3.2.4: Veicināt dabai draudzīga transporta izmantošanu”;
2. “VTP6: Klimatneitrāla enerģijas izmantošana un ģenerācija”, rīcības virzienam “6.3: Videi draudzīgas transports un mobilitāte”, uzdevumam “6.3.1: Veicināt ilgtspējīgus transporta un mobilitātes risinājumus”.

Pamatojoties uz Pašvaldību likuma 4. panta pirmās daļas 2. un 22. punktu, Ministru kabineta 2018. gada 19. jūnija noteikumu Nr. 350 “Publiskas personas zemes nomas un apbūves tiesības noteikumi” 76. un 77. punktu, Attīstības komitejas 10.07.2024. atzinumu, un Finanšu komitejas 17.07.2024. atzinumu, Ādažu novada pašvaldības dome

**NOLEMJ:**

1. Atbalstīt uzlādes staciju izveidi zemes vienībās ar kadastra apzīmējumu 80520010022, 80520081331, 80520070622, 80520040636, 80520040744, 80440070364, 80440080208 un 8044080375.
2. Lēmuma izpildei nepieciešamo finansējumu 2 400 *euro* apmērā nodrošināt no pašvaldības 2024. gada budžeta nesadalītā konta atlikuma.
3. Centrālās pārvaldes Nekustamā īpašuma nodaļai organizēt nekustamo īpašumu daļu novērtējuma veikšanu 1. punktā minēto zemes vienību daļām.
4. Pašvaldības mantas iznomāšanas un atsavināšanas komisijai sagatavot izsoles noteikumus un organizēt izsoles par uzlādes staciju izveidošanu 1. punktā minētajās zemes vienībās.
5. Pašvaldības izpilddirektoram veikt lēmuma izpildes kontroli.

Pašvaldības domes priekšsēdētāja K. Miķelsone

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU